Viipurin vaakuna

Viipurin vaakuna on Venäjän Leningradin alueella sijaitsevan Viipurin kaupunkikunnan heraldinen tunnus. Vaakuna perustuu kaupungin keskiaikaiseen sinettiin ja sen myöhempiin muunnelmiin. Vaakunassa on kuvattuna enkelien pitelemällä kilvellä kolme kruunua, sekä kaupungin nimeen viittaava W-kirjain. 

Viipurin ollessa osa Suomea käytettiin kaupungin tunnuksena pääasiassa linna-aiheista vaakunaa.

Vaakunan historiaa 
Viipurin kaupunki perustettiin samannimisen linnan läheisyyteen vuonna 1403 ja kaupunki sai ensimmäisen sinettinsä samoihin aikoihin. Sinetissä kuvattiin vaakuna, jonka yläkenttään oli sijoitettu kolme avonaista kruunua, jotka mahdollisesti viittasivat Ruotsin vaakunaan. Kruunujen alapuolella esitettiin kaupungin nimeen viittaava W-kirjain. Ruotsi menetti Viipurin Venäjälle Uudenkaupungin rauhassa vuonna 1721.

1700-luvulla kaupungin sineteihin lisättiin vanhan vaakunan lisäksi kilvenkannattajiksi kaksi enkeliä. Kyseinen vaakuna virallistettiin vuonna 1788, jolloin kilven punainen yläkenttä ja sininen alakenttä erotettiin kultaisella hirrellä. Kaupungin vanhaa vaakunaa käytettiin myös Viipurin läänin tunnuksena, jonka johdosta kaupungille vahvistettiin Venäjän keisarin päätöksellä uusi vaakuna vuonna 1817. Vaakunassa kuvattiin Viipurin linna ja vanhan vaakunan tapaan W-kirjain. Toisinaan kirjain esitettiin linnan alapuolella, toisinaan sen yllä. Myös vaakunan tarkat värit vaihtelivat. Suomen itsenäistyessä käyttöön vakiintui vaakuna, jossa linna kuvattiin hopeisena sinisellä pohjalla ja W-kirjain kultaisena linnan yllä. Vaakuna pysyi käytössä vuoteen 1944 asti, jolloin Suomi menetti Viipurin osana muita luovutettuja aluita Neuvostoliitolle. Kaupungin vaakuna säilyi Suomen puolella Viipurin perinnejärjestöjen käytössä.

Neuvostoliiton romahdettua Viipurin kaupunginvaltuusto hyväksyi vuoden 1788 vaakunan kaupungin tunnukseksi 28.11.1994. Myös Viipurin piiri käyttää tunnuksenaan samankaltaista vaakunaa. Erotuksena kaupungin vaakunaan piirin vaakunassa ei ole ylä- ja alakenttiä jakavaa kultahirttä ja yläkentän kruunut ovat sijoitettuna 1+2.

Galleria

Lähteet 

Suomen entisten kuntien vaakunat
Venäjän vaakunat
Viipurin kulttuuri
Viipurin keskiaika